KOMISIJOS REGLAMENTAS (EB) Nr. 1381/2007
2007 m. lapkričio 26 d.
iš dalies keičiantis Reglamentą (EB) Nr. 2133/2001, atidarantį tam tikras Bendrijos tarifines kvotas ir tarifų ribas javų sektoriuje ir numatantį jų administravimą, dėl tarifinės kvotos lengvatų, kurias Bendrija teikia Farerų salų žuvų pašarui, kurio KN kodai yra ex 2309 90 10, ex 2309 90 31 ir ex 2309 90 41, padidinimo
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1968 m. birželio 28 d. Tarybos reglamentą (EEB) Nr. 827/68 dėl bendro tam tikrų Sutarties II priede išvardytų produktų rinkos organizavimo (1),
atsižvelgdama į 1996 m. gruodžio 6 d. Tarybos sprendimą 97/126/EB dėl susitarimo tarp, pirma, Europos bendrijos ir, antra, Danijos Vyriausybės bei Farerų salų Vietinės Vyriausybės sudarymo (2),
atsižvelgdama į 2003 m. rugsėjo 29 d. Tarybos reglamentą (EB) Nr. 1784/2003 dėl bendro grūdų rinkos organizavimo (3), ypač į jo 12 straipsnio 1 dalį,
kadangi:
(1)
EB ir Danijos bei Farerų salų jungtinio komiteto sprendimu Nr. 1/2005 (4) iš dalies pakeistas susitarimo tarp Europos bendrijos ir Danijos Vyriausybės bei Farerų salų Vietinės Vyriausybės (5) (toliau - Susitarimas), patvirtinto Tarybos sprendimu 97/126/EB, 3 protokolas dėl sąvokos „produktų kilmė“ apibrėžimo ir administracinio bendradarbiavimo metodų.
(2)
2007 m. birželio 13 d. Taryba nusprendė dėl Bendrijos pozicijos dėl Susitarimo 4 protokolo pakeitimo.
(3)
EB ir Danijos bei Farerų salų jungtinio komiteto sprendimu Nr. 1/2007 (6), iš dalies keičiančiu Susitarimo 4 protokolą, iš dalies keičiamas metinės tarifinės kvotos, kurios eilės numeris 09.0689, dydis.
(4)
Susitarimo 4 protokolo, iš dalies pakeisto EB ir Danijos bei Farerų salų jungtinio komiteto sprendimu Nr. 1/2007, 1 straipsnio antros pastraipos 1 punkte numatyta, kad Farerų salų valdžios institucijos patvirtina, kad į ES pagal šią lengvatinę tarifinę kvotą eksportuojamame žuvų pašare, kurio KN kodai yra ex 2309 90 10, ex 2309 90 31 ir ex 2309 90 41, nėra pridėta daugiau glitimo, nei jo natūraliai yra grūduose, kurie gali būti viena iš šio pašaro sudėtinių dalių.
(5)
EB ir Danijos bei Farerų salų jungtinio komiteto sprendimo Nr. 1/2007 3 straipsnyje numatyta, kad tarifinės kvotos padidinimas 2007 kalendoriniais metais apskaičiuojamas pagal pro rata temporis principą nuo 2007 m. gruodžio 1 d. Todėl 2007 kalendoriniais metais tarifinė kvota turėtų būti padidinta 833 tonomis.
(6)
Todėl Komisijos reglamentą (EB) Nr. 2133/2001 (7) reikėtų atitinkamai iš dalies pakeisti.
(7)
Šiame reglamente numatytos priemonės atitinka Javų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 2133/2001 iš dalies keičiamas taip:
1)
2 straipsnio 3 dalis pakeičiama taip:
„3. Pagal tarifinę kvotą 09.0689 importuojami produktai išleidžiami į laisvą apyvartą pateikus:
a)
produktų kilmės įrodymo dokumentą, kaip nustatyta susitarimo tarp Europos bendrijos ir Danijos Vyriausybės bei Farerų salų Vietinės Vyriausybės 3 protokolo dėl sąvokos „produktų kilmė“ apibrėžimo ir administracinio bendradarbiavimo metodų 16 straipsnyje;
b)
toliau nurodytos Farerų salų valdžios institucijos (Maisto, veterinarijos ir aplinkosaugos agentūros) patvirtinimą, kurio tekstas peteiktas V priede:
Heilsufrøðiliga starvsstovan (Food-veterinary and environmental agency)
Falkavegur 6, 2 floor.
FO-100 TÓRSHAVN
FAROE ISLANDS
Telefonas 00 298 35 64 00
Faks. 00 298 35 64 01
Tarnybos telefonas 00 298 55 64 03 (iki 23 val.)
El. paštas HFS@HFS.FO
Tinklavietė www.hfs.fo“.
2)
II priedo tekstas, susijęs su eilės numeriu 09.0689, pakeičiamas šio reglamento I priedo tekstu.
3)
Šio reglamento II priedas pridedamas kaip V priedas.
2 straipsnis
Nepaisant 1 straipsnio 2 punkto, tarifinė kvota 2007 kalendoriniais metais yra 10 833 tonos.
3 straipsnis
Šis reglamentas įsigalioja trečią dieną nuo jo paskelbimo Europos Sąjungos oficialiajame leidinyje.
Jis taikomas nuo 2007 m. gruodžio 1 d.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 2007 m. lapkričio 26 d.